ОТОПЉАВАЊЕ КЛИМАТА - УЗРОЦИ И ПОСЛЕДИЦЕ 


По свему судећи двоумљења више нема: на Земљи је све 
топлије. Климатолози из Велике Британије, на основу мерења 
температуре ваздуха на 1000 метеоролошких станица широм 
наше планете (на копну и мору, планинама и низијама,пустиња- 
ма и градовима), утврдили су да је протекла декада (1980-1989. 
г.), била најтоплија у читавом тзв. инструменталном периоду 
осматрања метеоролошких елемената, односно у последњих 150 
до 200 година. 

У Лењинграду, зиме су од 1752. до 1985. г (233 године), у 
просеку постале топлије за 2,7°Ц а лета за 0,54°Ц. У Руској низији, 
Украјини, Казахстану, од краја прошлог века (1890-985. г), тј. за 
период од 95 година, зимске температуре су порасле за 1,15°Ц а 
летње за 0,4°Ц. На северу Скандинавије и Канаде температуре 
ваздуха су од 1880. г. постале више чак за 3°Ц. Чикаго је у по- 
следњих 100 година постао топлији за 1,5°Ц, Париз, Вашингтон 
и Бостон за 1,0°Ц, Београд за 0,95°Ц, Ђенова за 0,8°Ц. У Београду 
температуре ваздуха се систематски мере од 1887. године. Дакле, 
више од 100 година. У првој декади (1888-1897.Г.) просечна го- 
дишња температура ваздуха у нашем главном граду износила је 
10,75°Ц а у последњој (1980-1989. г.), достигла је 11,70°Ц. Антар- 
ктида - Ледени континент, почев од Међународне геофизичке 
године (1957/1958. г.), такође је постала топлија: зими за 1,25°Ц 
а ле¥и за 0,24°Ц. 

Према томе, отопљавање је захватило читаву планету: се- 
верну и јужну полулопту. Веће је у вишим него у нижим гео- 
графским ширинама и изразитије је у зимским него у летњим 
месецима. Последњих година и сами смо сведоци изразито бла- 
гих зима, готово без снежног покривача 

Климатске промене - отопљавања и захлађења - редовно пра- 
те нашу планету и током њене геолошке прошлости и у исто- 
ријском периоду човечанства.Али, њих су увек изазивали 
природни узроци: појачан или слабији интензитет Сунчевог 
зрачења, вулканска активност и у вези с њом промене у саставу 

и прозрачности ваздуха, затим колебање нагиба Земљине осе, из- 
мена распореда копна и мора итд. Међутим, савремено отопља- 
вање последица је људске делатности. Наиме, велика и све већа 


Где су зиме са оваквим снеговима?! 


потрошња тзв. фосилних горива (угља, нафте, природног гаса), 
чине да у ваздух доспевају огромне количине угљен-диоксида 
(око 25 милијарди тона годишње). Зато се концентрација овога 
гаса у атмосфери стално повећава. Утолико више јер је на Земљи 
све мање шума које су „главни потрошачи” угљен-диоксида. Од- 
носно, биљке узимају угљен-диоксид из ваздуха, процесом фото- 
синтезе га претварају у материје које су им неопходне за раст и 
опстанак при чему се ослобађа кисеоник. Слично као што људи 
и животиње удишу кисеоник из ваздуха а при издисању избацују 


62 


угљен-диоксид. Зато се и каже да су шуме „плућа Земље” и највеће 
„фабрике кисеоника”. 

Оцењује се да највише угљен-диоксида атмосфери „даје” ин- 
дустрија (29%), затим енергетика (28%) и саобраћај (27%), а до- 
маћинства, установе и сви остали потрошачи фосилних годива 
тек 16 процената.Крајем прошлог века садржај угљен-диоксида 
у ваздуху износио је око 0,028%, а 1985. г. његова концентрација 
је достигла 0,034%.Дакле, увећана је готово за једну четвртину. 
Повећана концентрација угљен-диоксида у ваздуху довела је до 
тзв. „ефекта стаклене баште”. Односно, молекули овога гаса про- 
пуштају Сунчеве зраке који доспевају до Земљине површине и 
загревају је. Међутим, топлотне зраке, који припадају инфрацрве- 
ном делу спектра, а које испушта загрејана Земљина површина, 
угљен-диоксид упија - задржава. На овај начин молекули угљен- 
диоксида се загревају и у додиру са околним честицама ваздуха 
они им предају одређену количину топлоте. Тако, постепено, до- 
лази до пораста температуре ваздуха у целини. Разуме се, уколико 
у ваздуху има више молекула угљен-диоксида утолико ће упијање 
топлоте коју испушта Земља бити веће и долазиће до бржег по- 
раста температуре ваздуха, односно отопљавања. 

Међутим, „ефекат стаклене баште” не ствара само угљен- 
диоксид већ и неки други гасови: метан, азотни-оксид, водена 
пара. Сматра се да 50 одсто укупног отопљавања настаје због по- 
већане концентрације угљен-диоксида у ваздуху, док другу по- 
ловину изазивају остали гасови. Оцењује се да је од краја прошлог 
века температура ваздуха на Земљи, због „ефекта стаклене баште”, 
порасла за 0,6 до 1,0°Ц. Ако се концентрација угљен-диоксида у 
ваздуху настави садашњим темпом његова ће се количина у ат- 
мосфери, до средине 21. века, готово удвостручити: достићи ће 
0,060%. Ово ће имати за последицу пораст температуре ваздуха 
у просеку за 1,5 до 4,5°Ц. Највеће отопљавање догодиће се у вишим 
географским ширинама, тј. поларним и субполарним пределима, 
а најмање у тропским областима. 

Да би се спречило и зауставило најављено отопљавање, 
Међународна конференција о промени климе, одржана 1988. г. у 
Торонту (Канада), препоручила је смањивање емисије угљен- 
диоксида у 2025. г. за 25%, а у 2050. г. за 50% у односу на садашњи 
ниво. Ово свакако захтева велико смањивање коришћења угља и 
нафте као енергетских извора, што безсумње неће бити једно- 
ставно. Многе земље, на пример НР Кина, свој привредни развој 

заснива на повећаној експлоатацији угља (већој од милијарду то- 
на годишње), а друге на залихама нафте или природног гаса. 
Данас се у свету просечно на једног становника емитује 5 тона 
угљен-диоксида. Препорука је да до 2050. г., када ће на Земљи 
живети око 10 милијарди људи, ова емисија износи само једну 
тону по становнику. Тешко ће се ово постићи рецимо у СР Не- 
мачкој, где овај показатељ данас износи чак 12 тона. Према томе, 
садашњу емисију угљен-диоксида у свету од 25 милијарди тона 
годишње треба смањити на 10 милијарди тона, а одлучујућу уло- 



Поилачење ледника добар показател. отопљавања климата. Исти ледници у 
Швајцарским Алпима снимљени око 1850. и 1975. г. 


гу у овоме свакако мора да одиграју високо развијене земље, које 
су и главни загађивачи ваздуха. 

Али, на савремена климатска колебања не утиче само ко- 
личина угљен-диоксида у ваздуху. Истина, од 1880. г. дошло је 
до постепеног пораста температуре на Земљи у целини због по- 
већаног садржаја угљен-диоксида у ваздуху. Отопљавање је по- 
себно било изразито између 1930. и 1950. године. Затим, до 


1965-1970. г., долази до снижавања температуре и поред тога што 
се количина угљен-диоксида у ваздуху и даље повећавала. Након 
овог „пролазног захлађења”, у коме је готово половина до тада 
нарасле топлоте игубљена, поново наступа убрзани пораст тем- 
пературе. 

Према томе, на колебање температуре ваздуха, сем садржаја 
угљен-диоксида у њему, утичу и други чиниоци. Међу њима, на 
првом месту, промена Сунчеве и вулканске активности које не 
можемо предвидети нити се на њих може утицати. На пример, 
вештачки сателити региструју да је интензитет Сунчевог 
зрачења на горњој граници атмосфере од 1980. г, односно у про- 
теклој деценији, смањен за 0,1 одсто. Што значи да се за 100 го- 
дина може умањити за читав проценат. По неким климатолозима, 
смањивање соларне коснтанте за 1% довољно је за „осетно за- 
хлађење”, тј. снижавање температуре ваздуха на Земљи у просеку 
за 1,0°Ц. Изнето „захлађење” почетком друге половине 20. века, 
објашњава се и појачаном вулканском активношћу у овим годи- 
нама (ерупција вулкана Агнуг у Индонезији 1963. г. и др.). Од- 
носно, увећана количина вулканског пепела и дима у вишим 
слојевима атмосфере, учинили су да мања количина Сунчеве 
зрачне енергије доспева до Земљине површине. Међутим, по- 
већана концентрација угљен-диоксида у атмосфери, тј. „ефекат 
стаклене баште”, сматра се да има превагу, да је одлучујући, у 
односу на остале факторе који утичу на савремена колебања кли- 
ме. Стога се очекује да ће у наредном столећу доћи до осетног 
отопљавања и то не само због „ефекта стаклене баште”, већ и 
огромне производње енергије (од које добар део прелази у то- 
плоту), ширења градова (око којих се стварају тзв. „острва топло- 
те”), прекомерног крчења тропских шума, ширења пустиња итд. 
Зато је неопходно ублажити (умањити) отопљавање које очеку- 
јемо, а то се може псотићи смањивањем коришћења фосилних 
горива, којима се данас задовољава чак близу 90% енергетских 
птореба, и преласком на друге изворе енергије: соларну, снагу 
ветра,плимских таласа, геотермалну итд. У противном, отопља- 
вање климата и узроци који га изазивају, могу нам донети многе 
невоље. 

Пораст температура, посебно у вишим географским шири- 
нама, изазваће интензивно отапање леда у поларним морима, на 
Гренланду и Антарктиди, што ће довести до издизања нивоа 
Светског океана. Од краја прошлог века морски ниво је порастао 

за 12 цм. Садашње његово издизање износи 1 мм годишње. У 
првим деценијама 21. века предвиђа се да овај пораст достигне 
2,5 мм, што до 2050. г. може изнети 1,5 м. Помоћу компјутера и 



Оскудне падавиме, високе температуре и прекомерна испаша, доводе до 
"ширења” пустиња 


рачунарске технике стварају се различити модели и „сценарији” 
који „показују” како ће се у предстојећим деценијама кретати тем- 
пературе ваздуха и ниво мора. Према моделу који је урадио Уни- 
верзитет у Орегону (САД), температура ваздуха на Земљи 2075. 
г. биће виша за 2,8°Ц а ниво мора 2,5 м. Други модели „показују” 
да ће садашња температура бити „надвишена” за 3,5°Ц а ниво 
мора чак за 3 метра. У сваком случају пораст морског нивоа и до 
једног метра, озбиљно ће угрозити многе и многољудне примор- 
ске градове, густо насељене равнице у делтама (као што су делте 
Нила, Ганга и Брамапутре), низије поред мора, многа ниска 
острва могу и нестати са географских карата. Услед заслањивања 
подземних вода и њиховог издизања у данас плодним примор- 
ским равницама осетно ће се смањити пољопривредни приноси. 
Смањена сланост морске воде може се негативно одразити на 
живи свет у морима и океанима итд. 

Отопљавање је изазвало и пораст температуре воде у се- 
верном Атлантику и водама Арктика што се одразило на ри- 

болов и поморски саобраћај. Рејон улова бакалара раширио се 
од исландских вода до града Јакобсхавена на западној обали 
Гренланда и до Шпицбершких острва. Поморски саобраћај по 
тзв. Северном морском путу последњих деценија се обавља 
без помоћи ледоломаца. Четинарске шуме на северу Канаде, 
Скандинавије и Совјетског Савеза „шире” се на рачун тундри 
потискујући их ка обалама Северног Леденог океана. У цен- 
тралним делсвима умереног појаса, данас главним житород- 

Иемилосрдна сеча шума и деградација земљишта праћени "демографском 
експлозијом”, чипе да је све мање обрадииих поиршина (симбол клас) и 
површина под шумом (симбол стабло) у односу на становништво света 

ним рејонима у свету, због виших температура веће је испа- 
равање, смањена влажност земљишта, суше су све чешће и све 
жешће, водотоци располажу мањим количинама воде и скром- 
нијим хидропотенцијалима. Постоји реална опасност да се 
брзим климатским променама и новонасталим животним 
условима многе биљне и животињске врсте не могу прилаго- 
дити, па ће известан број организама једноставно нестати. По- 
јачано испаравање, поготову са океанских површина, односно 
топлији и влажнији ваздух, учиниће атмосферу нестабилни- 
јом, па се очекује двоструко већа честина јаких рушилачких 
ветрова - урагана, тајфуна, снажних циклона. 

Повећана концентрација угљен-диоксида у атмосфери 
повољно ће се одразити на процес фотосинтезе и биљну про- 
дукцију. На ово указује и ширина годова на фосилизованим 
стаблима дрвећа из ранијих геолошких периода са повећаном 

садржином угљен-диоксида у ваздуху. Али, ипак, пољопривре- 
да ће у целини бити изложена веома штетним последицама 
отопљавања климата. Поготову у умереним и суптропским 
ширинама у којима се очекује смањивање падавина за 10%, 
док ће отицај на рекама опасти чак и за 40%. Вегетациони пе- 
риод ће бити дужи. Међутим, благе зиме допринеће бржем 
развоју биљних штеточина, што ће захтевати и више пести- 
цида а то ће довести до већег загађивања земљишта. Дакле, 
при смањеној количини падавина и погоршаном квалитету 
површинских и подземних вода, учесталим сушама, биљна 
производња у данас најзначајнијим пољопривредним рејони- 
ма биће озбиљно угрожена. Једна од мало добрих страна отоп- 
љавања климата је скраћивање грејне сезоне и у вези с тим 
мања потрошња енергије за загревање станова, установа и 
уопште просторија у којима људи живе и раде у зимском пе- 
риоду. 

Разуме се, тешко је предвидети како ће промена једног 
климатског елемента, у нашем случају температуре ваздуха, 
утицати на остале елементе и климу у целини. Утолико више 
јер је клима сплет свих климатских елемената, веома сложен 
систем на који велики утицај има и подлога. Увећане 
површине под водом, смањене под снегом и ледом, ширење 
пустиња на једној и нестајање шумских комплекса на другој 
страни, топлије или хладније океанске воде (топлији океани 
и мора упијају мању количину угљен-диоксида) итд., ра- 
зличито утичу на састав ваздуха, трансформацију Сунчевог 
зрачења и циркулацију атмосфере, а све ово одређује климу 
на Земљи у целини и појединим њеним појасевима, зонама и 
рејонима. Зато има и „сценарија” по којима се не треба 
„плашити једнозначне промене климата”, односно већег по- 
раста температура. Више температуре ваздуха по овим сцена- 
ријима довешће до већег испаравања, али и повећане 
облачности што ће имати за последицу слабљење интензитета 
Сунчевог зрачење, тј. уСпорено отопљавање па и његово неу- 
тралисање. Истина, задњих година, над северном Канадом, 
приметно је више облака! Међутим, промене у саставу ваздуха 
изазивају не само климатска колебања. Оне доводе до озбиљ- 
них поремећаја у природи угрожавајући људски род и цело- 


купан живи свет на нашој планети. С тога је неопходно сма- 
њити или свести на разумну меру емисију и угљен-диоксида 
и других гасова. На пример, сумпор-диоксид и азотни оксид 
(испуштају их углавном термоелектране и моторна возила), 
доводе до стварања „киселих киша” и забрињавајућег сушења 
шума, или фреони који оштећују озонски омотач што орга- 
низме на Земљи штити од убитачног ултраљубичастог 
зрачења са Сунца итд. 

Према „климатским сценаријима”, који се сматрају нај- 
вероватнијим, у наредним деценијама очекује нас значајно 
отопљавање (од 1,5°Ц до 4,5°Ц) и повећана количина падавина 
(од 7 до 11%). На жалост, већа сума падавина „намењена” је 
пределима што леже северније од 50. паралеле, док ће у нај- 
већем делу Европе, Азије и Северне Америке бити мање кише 
и снега са дужим сушним периодима. 

др Томислав Л.Ракићевић 

